b'\n_START_ARTICLE_\nIntron\n_START_PARAGRAPH_\nIntroni so nekodirajo\xc4\x8di odseki DNK znotraj dolo\xc4\x8denega gena, ki lo\xc4\x8dujejo eksone. Introni se skupaj z eksoni prepi\xc5\xa1ejo v primarni prepis RNK (imenovan tudi pre-mRNA ali heterogena jedrna mRNA), vendar se kasneje izre\xc5\xbeejo, \xc5\xa1e preden mRNA zapusti jedro. Zrela mRNA, ki je na voljo za prevajanje na ribosomih, vsebuje le \xc5\xa1e eksonske predele, torej odseke, ki kodirajo aminokislinsko sestavo beljakovine. Introni so zna\xc4\x8dilni za evkarionte. Razmerje med introni in eksoni v genskem zapisu se med razli\xc4\x8dnimi vrstami organizmov mo\xc4\x8dno razlikuje.'